Dink weer oor wysheid van Cheetahs in Pro14Dalk moet daar maar weer gedink word oor die wysheid of nie van Suid-Afrikaanse spanne wat aan Europese ligas deelneem. Vroeëre waarskuwings dat die Cheetahs en die Kings se deelname aan die Europese Pro14-reeks ʼn eerstehandse uitstalvenster aan die oorsese klubs bied om spelers af te rokkel, blyk nie ongegrond te wees nie. Die Cheetahs moes nou twee keer binne die afgelope drie weke bevestig dat hulle ʼn Springbok aan ʼn oorsese klub afstaan. Eers was daar die Bok-senter en Cheetah-kaptein, Francois Venter, wat sy lot by die Worcester Warriors ingewerp het; nóú is daar die Bok-agsteman Uzair Cassiem wat hom by die Cheetahs se Pro14-teenstander die Scarlets, ʼn Walliese streekspan, aangesluit het. Venter (sewe toetse) en Cassiem (agt) sal dus ook kragtens die huidige kiesbeleid van die SA Rugbyunie (Saru) nie langer vir die Bokke in aanmerking kom nie. Nie dat lojaliteit aan die Cheetahs eintlik hul Bok-kanse sou verbeter nie. Pale Toe! het reeds uitgewys dat die tydgleuf van die Pro14-seisoen nie juis in potensiële Bok-kandidate se guns tel nie. Daar is eweneens aangedui dat die voortgesette bestaan van die Kings en die Cheetahs die kans om die oorblywende Suid-Afrikaanse Superrugby-franchises te versterk – soos wat die onttrekking van die Western Force in Australië bereik het – grootliks gekelder het. Om met dieselfde spelers in die Curriebekerreeks sowel as in die Pro14 te speel, soos die Cheetahs verlede jaar probeer doen het, kan op die lang duur nie deug nie. Die spelers se lywe sal dit nie hou nie. Dit raak al hoe duideliker dat die Pro14-spelers in werklikheid oor die lang termyn vir die opheffing van Suid-Afrikaanse rugby verlore is. Sal dit anders gesteld wees met die beloofde franchises aan Griekwas en die Pumas? Die groot vraag is of die Suid-Afrikaanse rugbybase die moontlikheid laat vaar het om rugby plaaslik tot ʼn gesonde peil te herstel. Toe Sanza(a)r en Superrugby destyds die lig gesien het, het die krag van Curriebekerrugby ʼn belangrike rol in die bepaling van Suid-Afrika se hap aan die TV-regtekoek gespeel. In Australië het die stemme reeds begin opgaan dat Suid-Afrika se hap te groot vergeleke met sy bydrae is, en is daar selfs geagiteer dat Suid-Afrika uit die Superrugbyreeks gesit moet word.